የኢህአዴግ ምክር ቤት በአገራችን የተጀመረውን የፖለቲካል ኢኮኖሚ ለውጥ አጠናክሮ እንደሚቀጥል አስታወቀ
በአገራችን በተከታታይ እየተመዘገበ ያለው በአማካኝ ባለ ሁለት አሃዝ ፈጣንና  የኢኮኖሚ እድገት በተሃድሶው የተነደፈው የልማትና ዴሞክራሲያዊ መስመርና  የተዘረዘሩ ፖሊሲዎችና ስትራቴጂዎች ውጤት እንደሆነ ምክር ቤቱ  ተመልክቷል፡፡የምክር ቤቱ ጽ/ቤት ለዋልታ በላከው መግለጫ እንዳስታወቀው እስካሁን የተገኘው   ውጤት ድርጅት፤ መንግስትና ሕዝብ በጋራ ባደረጉት እንቅስቃሴ መሆኑን አረጋግጧል፡፡የፖለቲካል ኢኮኖሚ ለውጥ በማምጣት ረገድ በገጠር የልማታዊ አስተሳሰብ እየጎለበተ መምጣቱንና ምርትና ምርታማነት ከጊዜ ወደጊዜ እያደገ መምጣቱን በተለይ የገንባር ቀደም አርሶ አደሮች ምርታማነት  እያደገ መምጣቱ መገምገሙን  መግለጫው አመልክቷል፡፡በገጠር የግብርና ትራንስፎርሜሽንን በማረጋገጥ ረገድ አሁንም ውስንነቶች መኖራቸው፤ አብዛኛው አርሶ አደር ግንባር ቀደም አርሶ አደሮች ከደረሱበት የምርታማነት ደረጃ ያለመድረሱና የመሳሰሉት ችግሮች መኖራቸውን የጠቆመው መግለጫው ችግሮቹን ለመፍታት ከፍተኛ ርብርብ እንደሚጠይቅ አስምሮበታል፡፡በከተሞች   የኪራይ ሰብሳቢነት ምንጮችን በመለየት የተለያዩ ተግባራት እየተከናወኑ መሆኑን አይቷል ያለው መግለጫው በጥቃቅንና አነስተኛ ተቋሞች፤ በመሰረተ ልማትና በማህበራዊ አገልግሎቶች አቅርቦት ሰፊ ስራዎች እየተከናወኑ መሆኑን ምክር ቤቱ መገምገሙን ጠቁሟል።መግለጫው አያይዞም በከተማ አሁንም የኪራይ ሰብሳቢነት ፖለቲካል ኢኮኖሚ የበላይነቱን ከመያዙ ጋር ተያይዞ የሚፈለገው ለውጥ ባለመምጣቱ በቀጣይ የፖለቲካል ኢኮኖሚውን በልማታዊ አስተሳሰብ የመቀየር ጉዳይ በጊዜ የለንም መንፈስ ህዝቡን ባሳተፈ በልማት ሃይሎች  ርብርብ መፈፀም እንደሚገባውም አፅንዖት ሰጥቶታል፡፡መልካም አስተዳደርን በተመለከተ የኪራይ ሰብሳቢነት የፖለቲካል ኢኮኖሚ የበላይነቱን ከመያዙ ጋር ተያይዞ በ2006 ዓ.ም ዘርዘር ያሉ እቅዶች በየደረጃው ተዘጋጅተው ተግባራዊ የተደረጉ ቢሆኑም አሁንም የህዝብን እርካታ ያላረጋገጡ በመሆኑ በቀጣይ ትኩረት አንደሚሰጣቸው እዳሰመረበት መግለጫው ያሳያል፡፡ሕዝቡ የሚያነሳቸውን የመልካም አስተዳደር ጥየቄዎች ሲታዩ በአንድ በኩል ልማቱ የፈጠረው ከፍተኛ የህዝብ የመልማት ፍላጎት ከመኖሩ ጋር ተያይዞ ከአቅም ጋር የተሳሰሩና ደረጃ በደረጃ መፈታት የሚገባቸው ናቸው ያለው ምክር ቤቱ በሌላ በኩል በአገልግሎት አሰጣጥ ላይ ያሉ ችግሮችን በአጭር ጊዜ ትኩረት ሰጥቶ መፍታት የሚገባ እንደሆነ አስቀምጧል፡፡መግለጫው አያይዞም አመራሩ ጠንክሮ በሰራባቸው መስኮች ልማታዊ አስተሳሰብ እየጎለበተ አንደሚገኝ፤ ጠንክሮ ባልሰራባቸው ደግሞ አፈፃፀሙ ዝቅተኛ እንደሆነ አይቷል፡፡ስለሆነም በየደረጃው የሚገኘው አመራር የሚታዩበትን እጥረቶች በማረም ተልዕኮውን ከምንጊዜው በላይ አጠናክሮ መፈፀም እንዳለበት አፅንኦት ሰጥቶ መገምገሙን መግለጫው ጠቁሟል፡፡ዋነኛ የልማቱ ተዋናይ የሆነው ህዝቡ የፖለቲካል ኢኮኖሚውን በመለወጥ ረገድ ድርሻው ከፍተኛ በመሆኑ የተጀመረውን የልማት ሰራዊት ግንባታ በማጠናከር ተልዕኮውን ይበልጥ እንዲወጣ በማስቻል ላይ ትኩረት ተሰጥቶት ሊሰራ ይገባል ማለቱን መግለጫው ገልጿል።የአይቻልም መንፈስን የሰበረው የአምስት አመቱ የእድገትና ትራንስፎርሜሽን እቅዱ የአራት አመት አፈፃፀም ሲታይ በአብዛኛው የተቀመጡ ግቦች እየተሳኩ መሆኑን ምክር ቤቱ መገምገሙንም አስታውቋል፡፡የታላቁ የኢትዮጵየ ህዳሴ ግድብን ጨምሮ የተለያዩ ሜጋ ፕሮጀክቶች በተቀመጠላቸው አቅጣጫ መሰረት እየሄዱ መሆኑ የሕዳሴ ጉዧችንን በምናሳካበት ቁመና ላይ መሆናችንን አመላካች ነው ብሏል፡፡በእቅድ አፈፃፀሙ ወደኃላ የቀሩ ግቦች በ2007 የበጀት አመት ልዩ ትኩረት ሰጥቶ መረባረብ እንደሚገባም አስምሮበታል፡፡በኢኮኖሚው መዋቅራዊ ለውጥ ለማምጣት ወሳኝ ትኩረት በሚሹ በኢንዱስትሪው ዘርፍ በማኑፋክቸሪንግ ንዑስ ዘርፍ በተለይም አግሮ ፕሮሰሲንግ እንዲሁም በወጪ ንግድ የተቀመጡ ግቦችን ለማሳካት ትኩረት ተሰጥቶ ርብርብ እንደሚደረግና በገጠር የግብርና ትራንስፎርሜሽን ላይ ለተቀመጡ ግቦች  ትኩረት መሰጠት እንዳለበትም መግለጫው ያሳያል።ምክር ቤቱ የ2007 በጀት እቅድ እስካሁን የተገኙ መልካም ተሞክሮዎችን በላቀ ደረጃ በመጠቀም እንዲሁም የታዩ እጥረቶች እንዲታረሙ በሚያስችሉ መነሻ ሁኔታዎች ላይ የተመሰረተ መሆኑን በዝርዝር አይቷል፡፡የበጀት አመቱ የአምስት አመቱ የእድገትና ትራንስፎርሜሽን እቅድ ማጠቃለያ አመት በመሆኑ በሁሉም መስኮች የልማት ሃይሎችን በማቀናጀት በልማት ሰራዊት ግንባታ አቅጣጫ የሚፈፀም ቁልፍ ተግባር እንዲሁም የተዘረዘሩ አበይት ተግባሮችን ያካተተ መሪ እቅድ አፅድቋል፡፡በየደረጃው ያለው ፈፃሚ አካልም ከነባራዊ ሁኔታው ጋር የተዛመደ ዝርዝር እቅድ በማዘጋጀት ተግባራዊ እንዲያደርገው አቅጣጫዎችን ማስቀመጡንም መግለጫው ያሳያል፡፡መግለጫው በማያያዝም ምክር ቤቱ የአገራችን ብሄሮች፤ ብሄረሰቦችና ህዝቦች ሉዓላዊ የስልጣን ባለቤትነት ማረጋገጫ በሆነው ለአምስተኛ ጊዜ በሚካሄደው አገራዊ ምርጫ ኢሕአዴግ የሚጠበቅበትን ሃላፊነት ሊወጣ የሚያስችል የምርጫ ስትራቴጂና እቅድ በዝርዝር ገምግሞ  ማጽደቁን  ጠቁሟል፡፡የምርጫ ስትራቴጂና እቅዱ የምርጫ ሃይሎች የሚገኙበትን ሁኔታ በዝርዝር በተነተነ መነሻ የኢሕአዴግ ስትራቴጂ የምርጫ ግቦችን፤ ስልቶችን እንዲሁም ዝርዝር የማስፈፀሚያ እቅድ የተካተተበት መሆኑንም አስታውቋል፡፡በዚህም መሰረት ለአምስተኛ ጊዜ የሚካሄደው ምርጫ ዴሞክራሲያዊ፤ ነፃ፤ ፍትሃዊና ሰላማዊ እንዲሁም በአገራችን ህዝቦች ዘንድ ተዓማኒነት እንዲኖረው የማድረግ ግቦችን አካቷል፡፡ በምርጫው ሂደት በህዝብ ተወካዮች ምክር ቤት የፀደቀውን የፖለቲካ ፓርቲዎች የምርጫ ስነ ምግባር ህግ በፅናት አክብሮ በመንቀሳቀስ የምርጫ ግቦቹን ለማሳካት እንደሚሰራ ምክር ቤቱ አረጋግጧል ብሏል፡፡መግለጫው አያይዞም ኢሕአዴግ እንደ ፓርቲ በምርጫው ዴሞክራሲያዊ በሆነ መልኩ የሚያደርገው ውድድር እንደተጠበቀ ሆኖ ለምርጫው ስኬታማነት እንደ መንግስት ያሉበትን ሃላፊነቶች በሙሉ እንደሚወጣም አረጋግጧል፡፡ ይህም ፓርቲው እስካሁን ሲታገልለት የነበረና አሁንም የሚታገልለት አላማ መሆኑን አስምሮበታል፡፡ የምርጫው ባለቤትና ዋና ተዋናይ መላ ሕዝቡ በመሆኑ ኢሕአዴግ የሕዝቡን የላቀ ተሳትፎ ለማረጋገጥ ጠንክሮ እንደሚሰራ  ምክር ቤቱ ማስታወቁን ገልጿል፡፡በምርጫው ሂደት የህዝቡን ወሳኝነት የሚጋፉ ማንኛውንም ድርጊቶች ከሕዝቡ ጋር በመሆን በመታገል ለምርጫው ዴሞክራሲያዊነትና ሰላማዊነት እንደሚሰራ አስታውቋል።በመጨረሻም አዲሱ አመት ለኢትዮጵያ ህዝቦች የስኬት፤ የብልፅግናና የሰላም እንዲሆን በመመኘት መደበኛ ስብሰባውን ማጠናቀቁን የኢሕአዴግ ምክር ቤት ፅ/ቤት በላከው መግለጫ አስታውቋል፡፡